Павіншаваць пераможцаў на поле каля вёскі Куты разам з губернатарам прыбыла дэлегацыя на чале са старшынёй райвыканкама Алегам Пінчуком. Звонкай песняй, хлебам-соллю сустрэлі гасцей работнікі аддзела культуры, народны ансамбль народнай песні “Раніца”. Словы шчырай падзякі выказаў Мікалай Шарстнёў механізатарам, кіраўніцтву і спецыялістам гаспадаркі, упраўленню райсельгасхарчу, асабіста старшыні райвыканкама за выдатныя вынікі ў рабоце, граматную яе арганізацыю. Неаднаразовы прызёр абласных і рэспубліканскіх “Дажынак”, удзельнік V Усебеларускага народнага сходу, камбайнер Уладзімір Лаўцэвіч, які з году ў год лідзіруе на ўборцы збожжавых і зернебабовых культур – намалочвае звыш дзвюх тысяч тон, у сваю чаргу, падзякаваў абласному кіраўніцтву за высокую ацэнку працоўных поспехаў. Ён запэўніў, што механізатары аграсэрвіса будуць і надалей прыкладаць усе намаганні, каб завяршыць жніво якасна і ў максімальна сціслыя тэрміны.